Nutarimas skelbtas: Žin., 2006, Nr. 75-2861

Neoficiali nutarimo redakcija

Lietuvos Respublikos Vyriausybė

NUTARIMAS

DĖL LIETUVOS RESPUBLIKOS ARCHITEKTŪROS POLITIKOS KRYPČIŲ ĮGYVENDINIMO 2006–2010 METŲ PRIEMONIŲ PATVIRTINIMO

2006 m. liepos 3 d. Nr. 657

Vilnius

Įgyvendindama Lietuvos Respublikos Vyriausybės 2004–2008 metų programos įgyvendinimo priemonių, patvirtintų Lietuvos Respublikos Vyriausybės 2005 m. kovo 24 d. nutarimu Nr. 315 (Žin., 2005, Nr. 40-1290), 154 punktą ir Lietuvos Respublikos Vyriausybės 2005 m. gegužės 18 d. nutarimo Nr. 554 „Dėl Lietuvos Respublikos architektūros politikos krypčių aprašo patvirtinimo“ (Žin., 2005, Nr. 64-2302) 2 punktą, Lietuvos Respublikos Vyriausybė nutaria:

1. Patvirtinti pridedamas Lietuvos Respublikos architektūros politikos krypčių įgyvendinimo 2006–2010 metų priemones (toliau vadinama – šiuo nutarimu patvirtintos priemonės).

2. Nustatyti, kad šiuo nutarimu patvirtintos priemonės vykdomos iš asignavimų valdytojui patvirtintų bendrųjų Lietuvos Respublikos valstybės biudžeto asignavimų, savivaldybių biudžetų ir Europos Sąjungos struktūrinių fondų, taip pat kitų finansavimo šaltinių lėšų.

3. Pavesti ministerijoms, taip pat kitoms valstybės institucijomis ir įstaigoms, vykdančioms šiuo nutarimu patvirtintas priemones, kasmet iki gruodžio 1 d. pateikti Aplinkos ministerijai informaciją apie priemonių įgyvendinimą ir įpareigoti Aplinkos ministeriją koordinuoti ir kontroliuoti jų įgyvendinimą.

4. Rekomenduoti savivaldybėms dalyvauti įgyvendinant šiuo nutarimu patvirtintas priemones.

L.e. Ministro Pirmininko pareigas	Zigmantas Balčytis

L.e. aplinkos ministro pareigas	Arūnas Kundrotas

Patvirtinta

Lietuvos Respublikos Vyriausybės
2006 m. liepos 3 d. nutarimu Nr. 657

Lietuvos Respublikos architektūros politikos krypčių įgyvendinimo 2006–2010 metų priemonės

Priemonės pavadinimas	Trumpas laukiamo rezultato aprašymas	Atsakingi vykdytojai	Įvykdymo terminai
1. Valstybinio valdymo sritis
1.1. Perkelti Europos Parlamento ir Tarybos 2005 m. rugsėjo 7 d. direktyvą 2005/36/EB dėl profesinių kvalifikacijų pripažinimo į nacionalinę teisę:	bus perkeltos Europos Parlamento ir Tarybos 2005 m. rugsėjo 7 d. direktyvos 2005/36/EB nuostatos atitinkamai į dokumentus, reglamentuojančius architektų abipusį diplomų, pažymėjimų ir kitų kvalifikaciją patvirtinančių dokumentų pripažinimą, laisvo paslaugų teikimo principus, įsisteigimo laisvės, profesinės patirties pripažinimą, o tai panaikins kliūtis laisvam asmenų ir paslaugų judėjimui tarp Europos Sąjungos valstybių narių, siekiant vieno iš Europos Bendrijos sutarties tikslų	Aplinkos ministerija, Socialinės apsaugos ir darbo ministerija	2006–2007 metai
1.1.1. patikslinti Architekto diplomų, pažymėjimų ir kitų kvalifikaciją patvirtinančių dokumentų, įgytų Europos Sąjungos valstybėje narėje, Šveicarijoje arba valstybėje, pasirašiusioje Europos ekonominės erdvės sutartį, pripažinimo Lietuvos Respublikoje taisykles, patvirtintas aplinkos ministro 2004 m. kovo 25 d. įsakymu Nr. D1-131 (Žin., 2004, Nr. 55-1916)
1.1.2. patikslinti Architektų atestavimo tvarkos aprašą, patvirtintą aplinkos ministro 2005 m. liepos 11 d. įsakymu Nr. D1-341 (Žin., 2005, Nr. 93-3466)
1.2. Parengti Lietuvos Respublikos architektūros įstatymo koncepciją	bus parengta Lietuvos Respublikos architektūros įstatymo koncepcija, įtvirtinanti numatomo rengti Lietuvos Respublikos architektūros įstatymo pagrindinius teisinio reguliavimo principus, nuostatas ir struktūrą, kuriais remiantis bus rengiamas įstatymo projektas	Aplinkos ministerija, Kultūros ministerija, Švietimo ir mokslo ministerija, Lietuvos architektų sąjunga	2007 metai
1.3. Parengti Lietuvos Respublikos architektūros įstatymo projektą	bus parengtas Lietuvos Respublikos architektūros įstatymo projektas	Aplinkos ministerija, Kultūros ministerija	2010 metų I ketvirtis
1.4. Parengti architektų poreikio, plečiantis rinkai Lietuvoje, pagrindimą	bus atliktas tyrimas, kuriame šalies ekonominės raidos kontekste bus įvertintas architektų poreikis, pateiktos išvados, rekomendacijos, siekiant nustatyti Lietuvos Respublikos valstybės biudžeto lėšomis apmokamų studijų vietų skaičių universitetuose ir optimalų architektų skaičių	Aplinkos ministerija, Socialinės apsaugos ir darbo ministerija, Švietimo ir mokslo ministerija, Lietuvos architektų sąjunga	2006–2007 metai
1.5. (neteko galios)
1.6. Siekiant užtikrinti atstovavimą Lietuvos architektų interesams, dalyvauti Europos architektų tarybos darbe	dalyvavimas Europos architektų tarybos darbe padės formuoti Aplinkos ministerijos politiką architektūros ir urbanistinės plėtros klausimais	Aplinkos ministerija, Lietuvos architektų sąjunga	kasmet
1.7. Sudaryti Architektūros ir urbanistikos ekspertų tarybą prie Aplinkos ministerijos	Architektūros ir urbanistikos ekspertų taryba, sudaryta iš Lietuvos architektų sąjungos ir architektūros aukštųjų mokyklų atstovų, teiks patarimus ir rekomendacijas svarbių valstybės urbanistikos ir architektūros objektų projektų ir probleminių situacijų svarstymo klausimais	Aplinkos ministerija, Lietuvos architektų sąjunga	2006 metai
1.8. Parengti statinio projekto atlikimo ir apimties reikalavimų standartą	bus nustatytas privalomas statinių projekto grafinės dalies atlikimo ir žymėjimo reglamentas	Aplinkos ministerija, Lietuvos architektų sąjunga	2006–2007 metai
1.9. Rekomenduoti visoms savivaldybių administracijoms įsteigti atsakingus už teritorijų planavimą ir architektūrą padalinius, kuriems vadovautų vyriausiasis architektas	savivaldybių padalinių, kuriems vadovautų vyriausiasis architektas, įsteigimas turėtų užtikrinti kvalifikuotą teritorijų planavimo, urbanistikos ir architektūros klausimų sprendimą, profesionalų jiems numatytų funkcijų atlikimą	savivaldybės	2006 metai
1.10. Išnagrinėti poreikį ir galimybę steigti instituciją, kuri teiktų pasiūlymus dėl teritorijų planavimo, urbanistikos ir architektūros valstybės politikos formavimo, vertintų teritorijų planavimo proceso efektyvumą, atliktų tyrimus ir būklės analizę, vykdytų valstybinės svarbos teritorijų planavimo dokumentų realizavimo stebėseną (monitoringą), vertintų jų įgyvendinimo padarinius, rengtų teisės aktų ir normatyvinių dokumentų projektus	bus parengtos išvados ir pasiūlymai dėl tokios institucijos steigimo tikslingumo, kadangi reorganizavus valstybinius projektavimo institutus nėra institucijos, kuri, panaudodama sukauptą teritorijų planavimo, architektūros ir urbanistikos patirtį, analizuotų būklę, teiktų profesionalius patarimus ir rekomendacijas šių sričių valstybės politikos klausimais	Aplinkos ministerija, Lietuvos architektų sąjunga	2007 metai
1.11. Parengti ir patvirtinti specialistų, rengiančių nekilnojamojo kultūros paveldo apsaugos specialiojo teritorijų planavimo dokumentus ir vadovaujančių šiems darbams, atestavimo taisykles	vadovaujantis Lietuvos Respublikos nekilnojamojo kultūros paveldo apsaugos įstatymu (Žin., 1995, Nr. 3-37; 2004, Nr. 153-5571) ir Lietuvos Respublikos teritorijų planavimo įstatymu (Žin., 1995, Nr. 107-2391; 2004, Nr. 21-617), bus parengtos ir bendru aplinkos ministro ir kultūros ministro įsakymu patvirtintos specialistų, rengiančių nekilnojamojo kultūros paveldo apsaugos specialiojo teritorijų planavimo dokumentus (užtikrinančius architektūros paveldo apsaugą ir atgaivinimą) ir vadovaujančių šiems darbams, atestavimo taisyklės	Kultūros ministerija, Kultūros paveldo departamentas prie Kultūros ministerijos, Aplinkos ministerija	2006 metai
1.12. Parengti ir pateikti Lietuvos Respublikos Vyriausybei nutarimo, kuriuo būtų tvirtinami kultūrinių (archeologinių, istorinių, etnokultūrinių, urbanistinių/architektūrinių) draustinių nuostatai, projektą	vadovaujantis Lietuvos Respublikos nekilnojamojo kultūros paveldo apsaugos įstatymu ir Lietuvos Respublikos saugomų teritorijų įstatymu (Žin., 1993, Nr. 63-1188; 2001, Nr. 108-3902), bus parengtas ir pateiktas Lietuvos Respublikos Vyriausybei Kultūrinių draustinių nuostatų, kurie reglamentuos kultūros paveldo vietovių apsaugai steigiamų kultūrinių (archeologinių, istorinių, etnokultūrinių, urbanistinių/architektūrinių) draustinių valdymą, bendrąjį apsaugos ir naudojimo režimą, projektas	Kultūros ministerija, Kultūros paveldo departamentas prie Kultūros ministerijos	2006 metai
1.13. Parengti ir patvirtinti Medinės architektūros paveldo išsaugojimo programą	vadovaujantis Lietuvos Respublikos nekilnojamojo kultūros paveldo apsaugos įstatymu ir Nekilnojamojo kultūros paveldo apsaugos strateginio planavimo dokumentų rengimo ir tvirtinimo taisyklėmis, patvirtintomis Lietuvos Respublikos Vyriausybės 2005 m. birželio 1 d. nutarimu Nr. 600 (Žin., 2005, Nr. 70-2531), bus parengta ir kultūros ministro patvirtinta Medinės architektūros paveldo išsaugojimo programa. Programoje bus numatyti medinės architektūros išsaugojimo ir atgaivinimo tikslai, būdai, prioritetai ir programos įgyvendinimo priemonės	Kultūros ministerija, Kultūros paveldo departamentas prie Kultūros ministerijos, Etninės kultūros globos taryba, savivaldybės	2007 metai
1.14. Parengti ir patvirtinti Saugomų architektūrinio pobūdžio kultūros paveldo objektų (nesančių valstybiniuose parkuose ar valstybiniuose rezervatuose) teritorijų ir jų apsaugos zonų stebėsenos programą	vadovaujantis Lietuvos Respublikos nekilnojamojo kultūros paveldo apsaugos įstatymu ir Nekilnojamojo kultūros paveldo apsaugos strateginio planavimo dokumentų rengimo ir tvirtinimo taisyklėmis, bus parengta ir kultūros ministro patvirtinta Architektūrinio pobūdžio kultūros paveldo objektų teritorijų ir jų apsaugos zonų stebėsenos programa šių kultūros paveldo objektų ir jų apsaugos zonų būklei sistemingai stebėti, jų komponentų būklei ir tarpusavio sąveikai analizuoti, antropogeniniam poveikiui vertinti ir prognozuoti	Kultūros ministerija, Kultūros paveldo departamentas prie Kultūros ministerijos	2010 metai
1.15. Parengti ir patvirtinti regiono lygmens kultūros paveldo tinklų schemas	vadovaujantis Lietuvos Respublikos teritorijų planavimo įstatymu, Lietuvos Respublikos nekilnojamojo kultūros paveldo apsaugos įstatymu ir Nekilnojamojo kultūros paveldo apsaugos specialiojo teritorijų planavimo dokumentų rengimo taisyklėmis, patvirtintomis kultūros ministro ir aplinkos ministro 2005 m. birželio 23 d. įsakymu Nr. ĮV-261/D1-322 (Žin., 2005, Nr. 81-2973; 2008, Nr. 144-5797), bus parengtos ir kultūros ministro įsakymu patvirtintos regiono lygmens kultūros paveldo tinklų schemos, skirtos kultūros paveldo objektų, jų teritorijų, apsaugos zonų, vietovių, jų apsaugos zonų sistemos arba jos dalių plėtros bendrajai strategijai nustatyti	Kultūros ministerija, Kultūros paveldo departamentas prie Kultūros ministerijos	2010 metai
1.16. Atlikti statinių bei kompleksų, statytų nuo 1945 metų iki 1990 m. kovo 11 d., įvertinimą ir siūlyti juos įrašyti į Kultūros vertybių registrą	vadovaujantis Nekilnojamųjų kultūros vertybių vertinimo ir atrankos kriterijų aprašu, patvirtintu kultūros ministro 2005 m. balandžio 15 d. įsakymu Nr. ĮV-150 (Žin., 2005, Nr. 52-1756), nekilnojamojo kultūros paveldo vertinimo taryboms nusprendus, kad vertybėms reikia teisinės apsaugos, Kultūros vertybių registras bus papildytas šiuo laikotarpiu statytais statiniais ir kompleksais, o tai užtikrins urbanistikos ir architektūros paveldo tęstinumą, leis perimti ir papildyti esamą jo vertę	Kultūros paveldo departamentas prie Kultūros ministerijos, savivaldybės, Lietuvos architektų sąjunga	2007 metai
2. Švietimo ir mokslo, visuomenės ugdymo sritys
2.1. Nustatyti reikalavimus architektūros studijų programoms	vadovaujantis Lietuvos Respublikos mokslo ir studijų įstatymo (Žin., 2009, Nr. 54-2140) 48 straipsnio 3 dalimi, bendruosius ir specialiuosius reikalavimus studijų krypties, krypčių grupės arba studijų srities studijų programoms tvirtina Švietimo ir mokslo ministerija. Pagal šiuos reikalavimus bus rengiamos naujos ir pertvarkomos esamos architektūros studijų programos	Švietimo ir mokslo ministerija	2010 metai
2.2. Remiantis bendrojo lavinimo ir ugdymo turinį reglamentuojančiais dokumentais, į mokyklos ugdymo (ypač menų, technologinio, socialinio, gamtos mokslo ugdymo) turinį bus įtraukti ir nagrinėjami Lietuvos kultūrinės aplinkos, kultūros paveldo, kraštovaizdžio objektai; tuo bus plėtojamas pilietinis ir kultūrinis sąmoningumas	ugdymas bus pagrįstas realia kultūrine veikla, bus formuojami aktyvaus kultūrinio gyvenimo įgūdžiai, puoselėjamas geros kokybės gyvenimo aplinkos, kultūros paveldo suvokimas, architektūros grožio ir meninės vertės pajautimas	Švietimo ir mokslo ministerija, Kultūros ministerija, Lietuvos architektų sąjunga	2006–2007 metai
2.3. Išnagrinėti galimybę įsteigti Lietuvos architektūros centrą, kuriame būtų Architektūros muziejaus fondai su kintamų ekspozicijų sale, architektūros biblioteka, knygynu	bus parengtos išvados ir pasiūlymai dėl Lietuvos architektūros centro steigimo tikslingumo, teisinės formos, funkcijų, steigėjų, valdymo, veiklos, Architektūros muziejaus fondų juridinio statuso	Aplinkos ministerija, Kultūros ministerija, Vilniaus miesto savivaldybė, Lietuvos architektų sąjunga	2006–2007 metai
3. Architekto praktikos sritis
3.1. Parengti ir išleisti Lietuvos Respublikos architektūros politikos krypčių aprašo ir jo įgyvendinimo priemonių leidinį su vertimu į anglų kalbą	bus parengtas ir išleistas Lietuvos Respublikos architektūros politikos krypčių aprašo ir jo įgyvendinimo 2006–2010 metų priemonių iliustruotas leidinys, skirtas viešam architektūros reikšmės propagavimui	Aplinkos ministerija	2006–2007 metai
3.2. Parengti ir išleisti architektūros terminų žodyną	bus parengtas ir išleistas žodynas, kuriame tam tikra tvarka bus pateikti žodžiai, žodžių junginiai su paaiškinimais, iliustracijomis, vartojami urbanistikos, architektūros, statybos ir kitose srityse	Aplinkos ministerija, Kultūros ministerija, Švietimo ir mokslo ministerija, Lietuvos architektų sąjunga	2007–2009 metai
3.3. Įsteigti teikiamą kas 2 metai apdovanojimą už kūrybinius laimėjimus urbanistikos ir architektūros srityse	bus įsteigtas Aplinkos ministerijos apdovanojimas už geriausius kūrybinius laimėjimus urbanistikos ir architektūros srityse, nustatyti vertinimo kriterijai ir parengtos apdovanojimo taisyklės	Aplinkos ministerija, Lietuvos architektų sąjunga	2007 metai

Priedo pakeitimai:

Nr. 1087, 2009-09-02, Žin., 2009, Nr. 111-4719 (2009-09-17)

––––––––––––––––

Pakeitimai:

1.

Lietuvos Respublikos Vyriausybė, Nutarimas

Nr. 1087, 2009-09-02, Žin., 2009, Nr. 111-4719 (2009-09-17)

DĖL LIETUVOS RESPUBLIKOS VYRIAUSYBĖS 2006 M. LIEPOS 3 D. NUTARIMO NR. 657 "DĖL LIETUVOS RESPUBLIKOS ARCHITEKTŪROS POLITIKOS KRYPČIŲ ĮGYVENDINIMO 2006-2010 METŲ PRIEMONIŲ PATVIRTINIMO" PAKEITIMO

*** Pabaiga ***

Redagavo Aušra Bodin (2009-09-21)

aubodi@lrs.lt